Pasáu´l tiempu, Los Ciquitrinos, marcharon. Nun supe más d´ellos, pero enxamás los escaecí. Más sero, tando ya na escuela, los maestros nun paraben de decime "que taba dispersu", que nun atendía. La mio má glayábame: - tas como los Ciquitrinos, nun facemos camín de ti -. Salvé cuando una tía de mio pá dixo: - esti rapaz nun ta retrasáu, ye que ta bohemiu perdíu -. Ya de mayor, na clausura d´un cursu d´auto-ayuda, na que trabayaba de camareru, el gran Facundo Cabral echóme una güeyada y díxome: - este, pive, vos no estás deprimido, estás despistado, este, poneme otro vino si haces el favor - Estes pallabres abriéronme´l camín. Alcordéme entós más que nunca en Los Ciquitrinos, y pensé - esta si ye la vida que quiero, la de Los Ciquitrinos, col so xaréu, cola so música, col so rixu folixeru. La mio ma nun s´enquivocaba, yo tamién yera un Ciquitrín. Pero tamién decatéme qu´alredor de mio, hebía munchos más Ciquitrinos, que magar nun lo pareciera, falábemos la mesma llingua, la de la música, la folixa, l´amor y les ganes de vivir. Y ye que nun tamos deprimíos, sólo una migayina alloriaos.